Kuldīgā

APSTIPRINĀTI

ar Kuldīgas novada domes
\_\_\_.\_\_\_.2024. sēdes
lēmumu (prot. Nr. \_\_\_, p. \_\_\_.)

Kuldīgas novada domes saistošie noteikumi Nr. \_\_\_\_\_\_\_\_
**“Brīvprātīgās iniciatīvas pabalsti Kuldīgas novadā”**

*Izdoti saskaņā ar*

[*Pašvaldību likuma*](https://likumi.lv/ta/id/336956-pasvaldibu-likums)[*44. panta*](https://likumi.lv/ta/id/336956-pasvaldibu-likums#p44)*otro daļu*

1. **Vispārīgie jautājumi**

1. Saistošie noteikumi nosaka Kuldīgas novada pašvaldības (turpmāk – pašvaldība) brīvprātīgās iniciatīvas pabalstu (turpmāk – pabalsti) veidus, apmērus, pieprasīšanas un piešķiršanas kārtību, kā arī lēmumu pieņemšanas, apstrīdēšanas un pārsūdzēšanas kārtību.

2. Kuldīgas novada pašvaldības aģentūras “Sociālais dienests” (turpmāk – Sociālais dienests) sociālā darba speciālists, pamatojoties uz personas iesniegumu, izvērtē mājsaimniecības tiesības saņemt šādus pabalstus:

2.1. pabalstu sociālās rehabilitācijas uzdevumu vai sociālās situācijas risināšanai;

2.2. pabalstu vidējās un vidējās profesionālās izglītības ieguvei;

2.3. pabalstu pusdienām pirmsskolas izglītības iestādē;

2.4. apbedīšanas pabalstu;

2.5. pabalstu autonomā ugunsgrēka dūmu detektora iegādei un uzstādīšanai.

3. Lēmumu par pabalsta piešķiršanu pieņem Sociālais dienests vai Sociālā dienesta sociālā darba speciālists.

**II. Pabalsts sociālās rehabilitācijas uzdevumu vai sociālās situācijas risināšanai**

4. Tiesības saņemt pabalstu sociālās rehabilitācijas uzdevumu vai sociālās situācijas risināšanai ir mājsaimniecībai, pamatojoties uz sociālā darbinieka veiktu mājsaimniecības vajadzību un resursu izvērtējumu, ja pēdējo 12 mēnešu laikā sagatavots sociālās rehabilitācijas plāns.

5. Pabalstu piešķir sociālās rehabilitācijas plānā ietverto uzdevumu un sagaidāmo rezultātu īstenošanai vai sociālās situācijas risināšanai mājsaimniecībai līdz 250,00 *euro* kalendāra gadā.

**III. Pabalsts vidējās un vidējās profesionālās izglītības ieguvei**

6. Tiesības saņemt pabalstu vidējās un vidējās profesionālās izglītības ieguvei ir vidējās un vidējās profesionālās izglītības programmas izglītojamajam līdz 24 gadu vecuma sasniegšanai, kura dzīvesvieta deklarēta Kuldīgas novada administratīvajā teritorijā.

7. Pabalstu piešķir:

7.1. skolas piederumu iegādei 35,00 *euro* vienu reizi kalendāra gadā;

7.2. pusdienu apmaksai.

8. Lai saņemtu pabalstu skolas piederumu iegādei, Sociālajā dienestā jāiesniedz iesniegums un mājsaimniecībai iesnieguma iesniegšanas brīdī jāatbilst trūcīgas vai maznodrošinātas mājsaimniecības statusam.

9. Lai saņemtu pabalstu pusdienu apmaksai, Sociālajā dienestā jāiesniedz iesniegums un mājsaimniecībai iesnieguma iesniegšanas brīdī jāatbilst kādam no šiem statusiem:

9.1. trūcīgas vai maznodrošinātas mājsaimniecības statuss;

9.2. daudzbērnu ģimenes statuss, kuru apliecina spēkā esoša Latvijas Goda ģimenes apliecība.

10. Pabalstu pusdienu apmaksai piešķir uz periodu, kamēr mājsaimniecība atbilst pabalsta saņemšanas nosacījumiem, bet ne ilgāk kā līdz mācību gada beigām. Pabalsts tiek izmaksāts pakalpojuma sniedzējam pēc iesniegta rēķina.

**IV. Pabalsts pusdienām pirmsskolas izglītības iestādē**

11. Tiesības saņemt pabalstu pusdienām pirmsskolas izglītības iestādē ir par bērnu, kurš apmeklē Kuldīgas novada pirmsskolas izglītības iestādi līdz obligātās izglītības ieguves uzsākšanai, ja bērns un bērna likumiskais pārstāvis ir deklarējis savu dzīvesvietu un faktiski dzīvo Kuldīgas novada administratīvajā teritorijā.

12. Lai saņemtu pabalstu, Sociālajā dienestā jāiesniedz iesniegums un mājsaimniecībai iesnieguma iesniegšanas brīdī jāatbilst kādam no šiem statusiem:

12.1. trūcīgas vai maznodrošinātas mājsaimniecības statuss;

12.2. daudzbērnu ģimenes statuss, kuru apliecina spēkā esoša Latvijas Goda ģimenes apliecība.

13. Pabalstu piešķir uz periodu, kamēr mājsaimniecība atbilst pabalsta saņemšanas nosacījumiem, bet ne ilgāk kā līdz 31. augustam. Pabalsts tiek izmaksāts pakalpojuma sniedzējam pēc iesniegta rēķina.

14. Ja bērns neapmeklē pirmsskolas izglītības iestādi, bērna likumiskā pārstāvja pienākums ir informēt izglītības iestādi par bērna prombūtni, atsakot ēdināšanas pakalpojumu.

15. Sociālajam dienestam ir tiesības pārtraukt vai atcelt piešķirto pabalstu, ja tiek konstatēts, ka piešķirtais pabalsts tiek izmantots nelietderīgi – netiek pildīts šo saistošo noteikumu 14. punkts.

**V. Apbedīšanas pabalsts**

16. Tiesības saņemt apbedīšanas pabalstu ir personai, kura uzņēmusies tādas personas apbedīšanu, kuras pēdējā deklarētā dzīvesvieta ir bijusi Kuldīgas novada administratīvajā teritorijā.

17. Apbedīšanas pabalsta apmērs tiek noteikts kā starpība starp 500,00 *euro*, kas ietver neatliekamo apbedīšanas pakalpojumu izmaksas un Valsts sociālās apdrošināšanas aģentūras izmaksātā apbedīšanas pabalsta summu.

18. Ja mirusi persona, kuras pēdējā deklarētā dzīvesvieta ir bijusi Kuldīgas novada administratīvā teritorija, bet nav personas, kura uzņemtos apbedīšanu, apbedīšana tiek organizēta par pašvaldības līdzekļiem saskaņā ar līgumu par apbedīšanas pakalpojuma sniegšanu.

**VI. Pabalsts autonomā ugunsgrēka dūmu detektora iegādei un uzstādīšanai**

19. Tiesības saņemt pabalstu autonomā ugunsgrēka dūmu detektora iegādei un uzstādīšanai ir mājsaimniecībai, kurai iesnieguma iesniegšanas brīdī ir spēkā esošs kāds no šiem statusiem:

19.1. trūcīgas vai maznodrošinātas mājsaimniecības statuss;

19.2. daudzbērnu ģimenes statuss, kuru apliecina spēkā esoša Latvijas Goda ģimenes apliecība.

20. Pabalsta apmērs ir ne vairāk kā 10,00 *euro* vienu reizi viena detektora iegādes un uzstādīšanas izdevumu kompensēšanai vienā (faktiskās dzīvesvietas) adresē Kuldīgas novada administratīvajā teritorijā.

21. Lai saņemtu pabalstu, Sociālajā dienestā jāiesniedz iesniegums, kuram pievienots izdevumus apliecinošs dokuments (čeks, kvīts, rēķins, maksājuma uzdevums) par detektora iegādi un uzstādīšanu.

**VII. Nepamatoti izmaksāto pabalstu atgūšana**

22. Sociālais dienests vai Sociālā dienesta sociālā darba speciālists pieņem lēmumu par nepamatoti izmaksātā pabalsta atgūšanu, ja tas konstatē, ka pabalsts ir nepamatoti izmaksāts pabalsta saņēmēja vainas dēļ, pabalsta saņēmējam sniedzot nepatiesu vai nepilnīgu informāciju vai nepaziņojot par pārmaiņām, kas varētu ietekmēt tiesības uz šo pabalstu vai tā apmēru.

23. Ja pabalsta saņēmējs nepamatoti izmaksāto pabalsta summu lēmumā noteiktajā termiņā labprātīgi neatmaksā, tad lēmumu izpilda tiesu izpildītājs [Administratīvā procesa likumā](https://likumi.lv/ta/id/55567-administrativa-procesa-likums) noteiktajā kārtībā, pamatojoties uz Sociālā dienesta izpildrīkojumu.

**VIII. Lēmumu paziņošanas, apstrīdēšanas un pārsūdzēšanas kārtība**

24. Sociālais dienests vai Sociālā dienesta sociālā darba speciālists pēc lēmuma pieņemšanas informē personu par pieņemto lēmumu normatīvajos aktos noteiktajā kārtībā. Ja pieņemtais lēmums ir pieprasītājam nelabvēlīgs – lēmumā norādāms atteikuma pamatojums, kā arī lēmuma apstrīdēšanas un pārsūdzēšanas kārtība.

25. Sociālā dienesta vai Sociālā dienesta sociālā darba speciālista pieņemto lēmumu var apstrīdēt Kuldīgas novada domei.

26. Kuldīgas novada domes pieņemto lēmumu var pārsūdzēt Administratīvajā rajona tiesā likumā noteiktajā kārtībā.

**IX. Noslēguma jautājumi**

27. Saistošie noteikumi stājas spēkā nākamajā dienā pēc to publicēšanas oficiālajā izdevumā “Latvijas Vēstnesis”.

29. Ar šo noteikumu spēkā stāšanos spēku zaudē Kuldīgas novada domes saistošie noteikumi Nr. KNP/2021/9 “Par brīvprātīgās iniciatīvas pabalstiem Kuldīgas novadā” (apstiprināti ar Kuldīgas novada domes 26.08.2021. sēdes lēmumu (prot. Nr. 4, p. 26.)).

Kuldīgas novada domes priekšsēdētāja  I. Astaševska